S-37/2015

I

Mál þetta, sem dómtekið var 17. júlí sl., höfðaði ríkissaksóknari með ákæru 23. júní 2015 á hendur ákærða; „X, kennitala [...], [...], [...], fyrir kynferðisbrot og brot gegn barnaverndarlögum, með því að hafa að kvöldi föstudagsins 5. desember 2014, að [...],[...], sært blygðunarkennd stúlknanna A, kennitala [...], og B, kennitala [...], sem báðar voru 15 ára, og sýnt af sér ósiðlegt athæfi, með kynferðislegu og ósiðlegu tali gagnvart stúlkunum, meðal annars með því að hafa spurt hvort þær vildu skoða klám í nálægri tölvu, hvort þær væru graðar unglingsstelpur, hvort þær væru hreinar meyjar og hvort hann mætti snerta á þeim brjóstin með hendinni og jafnframt gert sig líklegan til slíkra snertinga með handarhreyfingu nálægt brjóstum þeirra, utan klæða, og með því að hafa jafnframt talað um að hann langaði til að hafa kynferðismök með þeim.

Telst þetta varða við 209. gr. almennra hegningarlaga nr. 19/1940, sbr. 15. gr. laga nr. 40/1992, og 3. mgr. 99. gr. barnaverndarlaga nr. 80/2002.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði krefst þess að hann verði dæmdur til vægustu refsingar er lög leyfa. Þá gerir verjandi ákærða kröfu um hæfileg málsvarnarlaun vegna vinnu verjanda á rannsóknarstigi og fyrir dómi og að þau verði greidd úr ríkissjóði.

II

Ákærði hefur viðurkennt þá háttsemi sem honum er gefin að sök í ákæru. Farið var með málið samkvæmt ákvæðum 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjandi og verjandi ákærða höfðu tjáð sig um lagaatriði og ákvörðun viðurlaga. Samræmist játning ákærða rannsóknargögnum málsins. Verður ákærði því sakfelldur fyrir þá háttsemi sem honum er gefin að sök í ákæru og eru brot hans þar rétt heimfærð til refsiákvæða.

III

Ákærði er fæddur árið [...]. Samkvæmt vottorði sakaskrár ríkisins hefur hann ekki áður verið dæmdur til refsingar og er litið til þess við ákvörðun refsingar, ákærða til málsbóta, auk þess sem litið til þess að hann játaði brot sitt skýlaust fyrir dómi. Þegar atvik málsins gerðust voru stúlkurnar á sextánda ári og er litið til þess, til refsiþyngingar, að brot ákærða beindust gegn ungum stúlkum, til umfangs brotsins og til þess að með háttsemi sinni braut ákærði gegn því trausti sem honum hafði verið sýnt er honum var heimiluð dvöl á heimili barna sem stúlkurnar voru að gæta, sbr. 1. og 2. tl. 1. mgr. 70. gr. almennra hegningarlaga. Með vísan til framangreinds og 1. mgr. 77. gr. sömu laga þykir refsing ákærða hæfilega ákveðin fangelsi í tvo mánuði en fresta skal fullnustu refsingarinnar skilorðsbundið eins og nánar greinir í dómsorði.

IV

Eftir úrslitum málsins, sbr. 1. mgr. 218. gr. laga um meðferð sakamála nr. 88/2008, ber að dæma ákærða til greiðslu sakarkostnaðar. Til hans telst málsvarnarþóknun skipaðs verjanda ákærða, G-kk-ef M. A-kk-ef hrl., sem er hæfilega ákveðinn 550.000 krónur, vegna vinnu verjandans á rannsóknarstigi og fyrir dómi, og hefur þá verið tekið tillit til virðisaukaskatts, og útlagður ferðakostnaður verjandans, samtals 141.343 krónur. Af hálfu ákæruvalds er gerð krafa um greiðslu reiknings, vegna vélritunar á skýrslum, að fjárhæð 85.100 krónur. Þessi kostnaður fellur utan þess sem talið hefur verið til sakarkostnaðar samkvæmt 1. mgr. 216. gr. laga nr. 88/2008 um meðferð sakamála sem óhjákvæmileg útgjöld vegna rannsóknar máls og verður ákærða því ekki gert að greiða þennan kostnað. Þá verður ákærði dæmdur til greiðslu sakarkostnaðar samkvæmt framangreindu yfirliti að fjárhæð 102.800 krónur vegna ferðakostnaðar brotaþola vegna skýrslutöku í Barnahúsi. Samkvæmt framangreindu er ákærði dæmdur til greiðslu sakarkostnaðar samtals að fjárhæð 794.143 krónur.

Dóm þennan kveður upp S-kvk-nf E-kvk-nf K-kvk-nf dómstjóri.

D Ó M S O R Ð:

Ákærði, X, sæti fangelsi í tvo mánuði en fresta skal fullnustu refsingarinnar og falli hún niður að tveimur árum liðnum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði allan sakarkostnað málsins, 794.143 krónur, þar með talin málsvarnarþóknun skipaðs verjanda síns, G-kk-ef M. A-kk-ef hrl., 550.000 krónur, og útlagðan kostnað verjandans 141.343 krónur.

S-kvk-nf E-kvk-nf K-kvk-nf